CELEX: 32019D0971
Language: fi
Date: 2019-02-26 00:00:00
Title: Komission delegoitu päätös (EU) 2019/971, annettu 26 päivänä helmikuuta 2019, vaatimusten määrittämisestä sellaista Euroopan parlamentin ja neuvoston asetuksen (EU) 2018/1240 6 artiklan 4 kohdassa tarkoitettua suojattua tiliä varten, jonka avulla hakijat voivat toimittaa vaadittuja lisätietoja ja -asiakirjoja (ETA:n kannalta merkityksellinen teksti.)

13.6.2019   
               
               
                  FI
               
               
                  Euroopan unionin virallinen lehti
               
               
                  L 156/20
               
            
         KOMISSION DELEGOITU PÄÄTÖS (EU) 2019/971,
         annettu 26 päivänä helmikuuta 2019,
         vaatimusten määrittämisestä sellaista Euroopan parlamentin ja neuvoston asetuksen (EU) 2018/1240 6 artiklan 4 kohdassa tarkoitettua suojattua tiliä varten, jonka avulla hakijat voivat toimittaa vaadittuja lisätietoja ja -asiakirjoja
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan matkustustieto- ja -lupajärjestelmän (ETIAS) perustamisesta ja asetusten (EU) N:o 1077/2011, (EU) N:o 515/2014, (EU) 2016/399, (EU) 2016/1624 ja (EU) 2017/2226 muuttamisesta 12 päivänä syyskuuta 2018 annetun Euroopan parlamentin ja neuvoston asetuksen (EU) 2018/1240 (1) ja erityisesti sen 6 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksella (EU) 2018/1240 perustettu Euroopan matkustustieto- ja -lupajärjestelmä (ETIAS) on tarkoitettu niitä kolmansien maiden kansalaisia varten, jotka on vapautettu vaatimuksesta, jonka mukaan heillä on oltava viisumi ulkorajojen ylittämistä varten. Asetuksessa vahvistettiin edellytykset ja menettelyt matkustusluvan myöntämistä tai epäämistä varten.
                  
               
                     (2)
                  
                  
                     Kansalliset ETIAS-yksiköt voivat pyytää hakijoita toimittamaan lisätietoja tai -asiakirjoja ETIAS-hakemusten manuaalista käsittelyä varten. Tässä päätöksessä olisi vahvistettava edellytykset sille, miten hakijat voivat toimittaa nämä lisätiedot tai -asiakirjat tarkoitusta varten laaditun välineen avulla.
                  
               
                     (3)
                  
                  
                     Suojatun tilin olisi oltava suuren yleisön saatavilla julkisen verkkosivuston ja mobiililaitteille tarkoitetun sovelluksen sekä suojatun linkin kautta.
                  
               
                     (4)
                  
                  
                     Suojatun tilin avulla olisi voitava vahvistaa hakijan henkilöllisyys ja varmistaa suojattu pääsy välineeseen. Tätä varten on vahvistettava todentamista koskevat vaatimukset, kuten yksilöllisen tunnuksen lähettäminen hakijalle.
                  
               
                     (5)
                  
                  
                     Lisäksi on vahvistettava menettely lisätietojen ja -asiakirjojen toimittamista varten sekä se, mitä suojatulta tililtä voidaan tulostaa.
                  
               
                     (6)
                  
                  
                     Hakijoiden olisi voitava toimittaa lisätietoja tai -asiakirjoja milloin tahansa asetuksen 27 artiklan 2 kohdassa tai 44 artiklan 3 kohdassa tarkoitetun määräajan kuluessa lisätietojen tai -asiakirjojen toimittamista koskevan pyynnön vastaanottamisesta. Hakijoiden olisi voitava tallentaa toimittamansa tiedot ja jatkaa tietojen toimittamista annetun määräajan puitteissa. Määräajan päätyttyä ETIAS-hakijalla ei pitäisi enää olla pääsyä suojatulle tilille.
                  
               
                     (7)
                  
                  
                     Olisi määriteltävä myös suojatun tilin ja ETIAS-keskusjärjestelmän väliset viestintäkanavat. Lisäksi olisi vahvistettava viestimuoto, standardit ja protokollat sekä turvallisuusvaatimukset.
                  
               
                     (8)
                  
                  
                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistunut asetuksen (EU) N:o 2017/2226 hyväksymiseen, asetus ei sido Tanskaa eikä sitä sovelleta Tanskaan. Koska asetuksella (EU) 2018/1240 kehitetään Schengenin säännöstöä, Tanska ilmoitti kuitenkin mainitun pöytäkirjan 4 artiklan mukaisesti 21 päivänä joulukuuta 2018 päätöksestään saattaa asetus (EU) 2018/1240 osaksi kansallista lainsäädäntöään.
                  
               
                     (9)
                  
                  
                     Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY (2) mukaisesti. Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.
                  
               
                     (10)
                  
                  
                     Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (3) mukaisesti. Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.
                  
               
                     (11)
                  
                  
                     Islannin ja Norjan osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen (4) ja jotka kuuluvat neuvoston päätöksen 1999/437/EY (5) 1 artiklan A kohdassa tarkoitettuun alaan.
                  
               
                     (12)
                  
                  
                     Sveitsin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (6) ja jotka kuuluvat päätöksen 1999/437/EY 1 artiklan A kohdassa, luettuna yhdessä neuvoston päätöksen 2008/146/EY (7) 3 artiklan kanssa, tarkoitettuun alaan.
                  
               
                     (13)
                  
                  
                     Liechtensteinin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (8) ja jotka kuuluvat päätöksen 1999/437/EY 1 artiklan A kohdassa, luettuna yhdessä neuvoston päätöksen 2011/350/EU (9) 3 artiklan kanssa, tarkoitettuun alaan.
                  
               
                     (14)
                  
                  
                     Euroopan tietosuojavaltuutettua kuultiin 28 päivänä tammikuuta 2019, ja hän antoi lausunnon 8 päivänä helmikuuta 2019,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Pääsy suojatulle tilille
            
               1.   Suojatun tilin on oltava saatavilla
               
                           a)
                        
                        
                           asetuksen (EU) 2018/1240 16 artiklassa tarkoitetun julkisen verkkosivuston kautta;
                        
                     
                           b)
                        
                        
                           asetuksen (EU) 2018/1240 16 artiklassa tarkoitetun mobiililaitteille tarkoitetun sovelluksen kautta;
                        
                     
                           c)
                        
                        
                           asetuksen (EU) 2018/1240 6 artiklan 2 kohdan f alakohdassa tarkoitetun, ETIAS-sähköpostipalvelun välityksellä toimitettavan linkin kautta.
                        
                     
            
               2.   Suojatun tilin on oltava saatavilla siihen asti, että
               
                           a)
                        
                        
                           ETIAS-hakija on vahvistanut, että kyseessä on lisätietojen tai -asiakirjojen lopullinen toimitus; tai
                        
                     
                           b)
                        
                        
                           asetuksen (EU) 2018/1240 27 artiklan 2 kohdassa tarkoitettu määräaika on päättynyt; tai
                        
                     
                           c)
                        
                        
                           kansallisen ETIAS-yksikön asetuksen (EU) 2018/1240 44 artiklan nojalla asettama määräaika on päättynyt.
                        
                     
         
         
            2 artikla
            Kaksivaiheinen todentaminen suojatulle tilille pääsyä varten
            
               1.   Suojatulle tilille pääsyä varten on käytettävä kaksivaiheista todentamista.
            
            
               2.   Ensimmäistä todentamisvaihetta varten syötetään seuraavat tiedot:
               
                           a)
                        
                        
                           hakemusnumero;
                        
                     
                           b)
                        
                        
                           matkustusasiakirjan numero.
                        
                     
            
               3.   Jos hakija ei anna hakemusnumeroa, ensimmäistä todentamisvaihetta varten syötetään seuraavat tiedot:
               
                           a)
                        
                        
                           matkustusasiakirjan numero;
                        
                     
                           b)
                        
                        
                           matkustusasiakirjan myöntämismaa, joka valitaan valmiista luettelosta;
                        
                     
                           c)
                        
                        
                           matkustusasiakirjan myöntämispäivä ja voimassaolon päättymispäivä; ja
                        
                     
                           d)
                        
                        
                           vanhempien etunimet.
                        
                     
            
               4.   Hakemusnumeron on oltava sama kuin se, joka hakijoille toimitetaan ETIAS-sähköpostipalvelun kautta hakemuksen lähettämisen yhteydessä. Myös muiden tietojen, jotka hakija toimittaa 2 tai 3 kohdan mukaisesti, on oltava samat kuin ne, jotka hakija on toimittanut hakemuksessaan.
            
            
               5.   Toista todentamisvaihetta varten suojatulle tilille syötetään yksilöllinen tunnus todentamisen vahvistamista varten.
            
            
               6.   Kun edellä 2 tai 3 kohdassa tarkoitetut tiedot on annettu, järjestelmä luo automaattisesti 4 kohdassa tarkoitetun yksilöllisen tunnuksen ja lähettää sen hakijalle asetuksen (EU) 2018/1240 6 artiklan 2 kohdan f alakohdassa tarkoitetun sähköpostipalvelun kautta.
            
            
               7.   Yksilöllinen tunnus lähetetään aiemmin toimitetussa hakemuksessa mainittuun sähköpostiosoitteeseen.
            
            
               8.   Yksilöllinen tunnus on voimassa vain lyhyen ajan. Uuden yksilöllisen tunnuksen lähettäminen mitätöi samalle hakijalle aiemmin lähetetyt yksilölliset tunnukset.
            
            
               9.   Yksilöllistä tunnusta voidaan käyttää vain kerran.
            
         
         
            3 artikla
            Lisätietojen tai -asiakirjojen toimittaminen suojatulle tilille
            
               1.   ETIAS-hakijan on toimitettava asetuksen (EU) 2018/1240 27 artiklan soveltamista varten vaaditut lisätiedot tai -asiakirjat käyttäen jotakin seuraavista tiedostomuodoista:
               
                           a)
                        
                        
                           Portable Document Format (PDF);
                        
                     
                           b)
                        
                        
                           Joint Photographic Experts Group (JPEG); tai
                        
                     
                           c)
                        
                        
                           Portable Network Graphics (PNG).
                        
                     
            
               2.   Suojatulle tilille on voitava ladata enintään 20 tiedostoa, joiden koko on yhteensä enintään 50 MB.
            
            
               3.   ETIAS-hakijan on voitava tallentaa toimittamansa tiedot ja jatkaa lisätietojen tai -asiakirjojen toimittamista suojatulle tilille asetuksen (EU) 2018/1240 27 artiklan 2 kohdassa tarkoitetun määräajan tai sen määräajan puitteissa, jonka kansallinen ETIAS-yksikkö on antanut sovellettaessa mainitun asetuksen 44 artiklan säännöksiä. Hakijan on voitava ilmoittaa suojatulla tilillä selkeästi, onko kyseessä lopullinen toimitus vai ei. Hakijan on voitava tarkistaa, että asiakirjat ovat latautuneet suojatulle tilille oikein ennen kuin hän vahvistaa niiden toimittamisen.
            
            
               4.   Hakijan on voitava poistaa ladattuja asiakirjoja ennen lopullista toimitusta asetuksen (EU) 2018/1240 27 artiklan 2 kohdassa tarkoitetun määräajan tai sen määräajan puitteissa, jonka kansallinen ETIAS-yksikkö on antanut sovellettaessa mainitun asetuksen 44 artiklan säännöksiä.
            
            
               5.   Hakijaa on pyydettävä vahvistamaan tietojen tai asiakirjojen toimittaminen merkitsemällä rasti suojatulla tilillä olevaan asiaankuuluvaan ruutuun.
            
         
         
            4 artikla
            Tulosteet suojatulta tililtä
            
               1.   Sen jälkeen kun lisätiedot ja/tai -asiakirjat on lopullisesti toimitettu,
               
                           a)
                        
                        
                           toimitettujen lisätietojen ja/tai -asiakirjojen on oltava saatavilla vain luettavissa olevassa muodossa ja varustettu huomautuksella ”submitted” (toimitettu);
                        
                     
                           b)
                        
                        
                           hakijan on saatava ETIAS-sähköpostipalvelun kautta lisätietojen ja/tai -asiakirjojen toimittamisesta vahvistus, jossa mainitaan myös ladattujen asiakirjojen nimet ja tiedostomuodot, lopullisen toimituksen aikaleima ja toimitettujen tiedostojen tiivisteet (tiedoston tietynpituinen yksilöllinen alfanumeerinen tunniste).
                        
                     
            
               2.   Hakijalla ei saa olla pääsyä suojatulle tilille enää sen jälkeen kun lisätiedot ja/tai -asiakirjat on toimitettu.
            
            
               3.   Suojatulla tilillä on oltava sisäänrakennettu tekninen ratkaisu, jonka avulla voidaan varmistaa, että kaikki hakemustiedostoon tallennetut asiakirjat ovat samat kuin ne, jotka hakija on ladannut suojatulle tilille.
            
         
         
            5 artikla
            Suojatun tilin ja ETIAS-keskusjärjestelmän välinen viestintä
            
               1.   Sen jälkeen kun kansallinen ETIAS-yksikkö on pyytänyt lisätietoja tai -asiakirjoja asetuksen (EU) 2018/1240 27 tai 44 artiklan mukaisesti, ETIAS-keskusjärjestelmän on välittömästi ilmoitettava tällaisesta pyynnöstä suojatulle tilille mainitun asetuksen 6 artiklan 2 kohdan l alakohdassa tarkoitetun suojatun verkkopalvelun kautta.
            
            
               2.   Kun hakija on toimittanut lisätiedot tai -asiakirjat, suojattu tili
               
                           a)
                        
                        
                           laskee toimitettujen tiedostojen tiivisteet ja
                        
                     
                           b)
                        
                        
                           siirtää lisätiedot tai -asiakirjat ETIAS-keskusjärjestelmään suojatun verkkopalvelun kautta.
                        
                     
            
               3.   Ennen kuin suojattu verkkopalvelu siirtää asiakirjat ETIAS-keskusjärjestelmään, se suorittaa tarvittavat tarkistukset sen varmistamiseksi, että asiakirjat ovat turvallisia.
            
            
               4.   ETIAS-keskusjärjestelmä kirjaa ja tallentaa lisätiedot ja/tai -asiakirjat hakemustiedostoon asetuksen (EU) 2018/1240 27 artiklan 9 kohdan ja 44 artiklan 3 kohdan mukaisesti.
            
         
         
            6 artikla
            Viestien muoto, standardit ja protokollat
            Käytettävä viestimuoto ja protokollat on esitettävä asetuksen (EU) 2018/1240 73 artiklan 3 kohdassa tarkoitetuissa teknisissä eritelmissä.
         
         
            7 artikla
            Erityiset turvallisuusnäkökohdat
            
               1.   Suojattu tili on suunniteltava ja toteutettava niin, että voidaan estää sen luvaton käyttö. Tätä varten on rajoitettava yrityksiä päästä suojatulle tilille useamman kerran saman matkustusasiakirjan, hakemusnumeron tai yksilöllisen tunnuksen avulla. Suojattu tili on myös suojattava muilta kuin ihmiskäyttäjiltä.
            
            
               2.   Suojatulla tilillä on oltava aikakatkaisutoiminto, joka sulkee sen, jos sitä ei käytetä muutamaan minuuttiin.
            
            
               3.   Käsiteltävien tietojen luottamuksellisuutta, eheyttä ja saatavuutta koskevat tarkemmat yksityiskohdat on täsmennettävä asetuksen (EU) 2018/1240 73 artiklan 3 kohdassa tarkoitetuissa teknisissä eritelmissä.
            
         
         
            8 artikla
            Lokit
            
               1.   Suojatulla tilillä on pidettävä toimintolokeja, joihin tallennetaan
               
                           a)
                        
                        
                           todentamisessa käytetyt tiedot, mukaan lukien se, onnistuiko todentaminen vai ei;
                        
                     
                           b)
                        
                        
                           päivämäärä ja kellonaika, jolloin yksilöllinen tunnus lähetettiin;
                        
                     
                           c)
                        
                        
                           järjestelmään kirjautumisen päivämäärä ja kellonaika;
                        
                     
                           d)
                        
                        
                           ladattujen asiakirjojen lukumäärä;
                        
                     
                           e)
                        
                        
                           asiakirjojen turvallisuuden ja turvatekijöiden tarkistaminen.
                        
                     
            
               2.   Lisäksi kustakin asiakirjasta tallennetaan seuraavat lokitiedot:
               
                           a)
                        
                        
                           päivämäärä ja kellonaika, jolloin asiakirja on ladattu;
                        
                     
                           b)
                        
                        
                           asiakirjan nimi;
                        
                     
                           c)
                        
                        
                           asiakirjan koko;
                        
                     
                           d)
                        
                        
                           ladatun asiakirjan tiiviste.
                        
                     
            
               3.   Suojatun tilin toiminto- ja asiakirjalokit on kopioitava keskusjärjestelmään. Niitä saa säilyttää enintään yhden vuoden ajan sen jälkeen kun hakemustiedoston säilyttämisaika on päättynyt, paitsi jos niitä tarvitaan jo aloitetuissa valvontamenettelyissä. Sen jälkeen ne on poistettava automaattisesti.
               Tällaisia lokeja saa käyttää ainoastaan asetuksen (EU) 2018/1240 69 artiklan 4 kohdassa mainittuja tarkoituksia varten.
            
         
         
            9 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 26 päivänä helmikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 236, 19.9.2018, s. 1.
         
            (2)  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).
         
            (3)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).
         
            (4)  EYVL L 176, 10.7.1999, s. 36.
         
            (5)  Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).
         
            (6)  EUVL L 53, 27.2.2008, s. 52.
         
            (7)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).
         
            (8)  EUVL L 160, 18.6.2011, s. 21.
         
            (9)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).